Hof hoor vandag oor Zuma-skildery‘n Volbank (drie) regters sal vandag in die Suid-Gautengse Hooggeregshof in Johannesburg die ANC se aansoek aanhoor oor die omstrede kunswerk van president Jacob Zuma waarop sy geslagsdele ontbloot is. Die ANC en Zuma het aansoek gedoen om ‘n hofbevel wat die Goodman Galery dwing om die kunswerk deur Brett Murray te verwyder. Die partye eis ook dat City Press ‘n foto van die skildery van sy webwerf verwyder. Die kunswerk is Dinsdag toe die saak aangehoor is deur twee vandale beskadig. Die mans, Barend le Grange (58) en Louis Mobokela (25), is in hegtenis geneem en die skildery is uit die galery verwyder. Le Grange en Mobokela het in die hof verskyn en die saak is uitgestel tot 28 Junie. Nog ŉ man is in hegtenis geneem nadat hy met ŉ spuitkannetjie op ŉ muur buite die galery geverf het. Maile Moyo (54) sal weer op 14 Junie in die hof verskyn. ŉ Veiligheidswag van die Goodman-galery, Paul Molesiwa (36), is gister op aanklag van aanranding in hegtenis geneem en is op borgtog van ŉ R1 000 vrygelaat. Hy sal op 28 Mei weer in die hof verskyn.